text: NaturErhvervstyrelsen åbner i dag på Augustenborg Slot
  02 maj 2016 kl. 04.46
  Både nye og udflyttede medarbejdere har første arbejdsdag i ny afdeling i Augustenborg.
  Det er første etape i udflytningen af den statslige arbejdsplads, der i dag bliver indviet. Det betyder, at fra i dag har de første medarbejdere deres faste arbejdsplads i Augustenborg. 45 af dem der starter i dag er nyansatte, mens resten har valgt at flytte med.
  Den første gruppe af medarbejdere i Augustenborg skal behandle landmændenes ansøgninger om landbrugsstøtte. Ansøgningerne er netop kommet i hus, og det er vigtigt, at de kan blive behandlet, så landmænd kan få deres støtte til tiden. Netop derfor er maj et naturligt tidspunkt at flytte denne opgave og lære nye medarbejdere op, oplyser Miljø- og Fødevareministeriet.
  Det er første led i flytningen af 376 arbejdsplader, der bliver flyttet fra København til Augustenborg.
  Afdelingen i Augustenborg vil løbende blive bygget op, og arbejdspladser flytter fra København til Augustenborg, efterhånden som det passer med opgaver og produktionsplanlægning, og at styrelsen har lokaler at rykke ind i.
  Miljø- og fødevareminister Esben Lunde Larsen er med ved indvielsen mandag formiddag.
  